Luister: Richard van der Westhuizen ná vyf jaar terug met storieliedjies | Maroela Media
Richard van der Westhuizen (Foto: Maroela Media)
Die sanger se album, Yster en vuur, raak onder meer temas soos renosterstropery, die droogte en die liefde aan. Hy vertel egter dat daar glad nie "diep gedink" is oor dié temas nie. "Ek kry 'n idee vir 'n liedjie en gaan sit dan net en skryf. Ek maak net seker dat dit vir my mooi is. Die idees kom soos hulle kom, 'n mens het nie eintlik beheer daaroor nie. Ek wou seker maak dat daar afwisseling is in die musiek en die temas," het hy vertel.
Dit is veral alledaagse gebeurtenisse wat Richard inspireer om nuwe musiek neer te pen. Aanhangers brand egter om te weet hoekom dié album so lank geneem het om te verskyn. "Ek skryf op my beste wanneer ek op my bed lê en hopelik wakker bly," het hy geskerts. "Maar eintlik was dit net nou die regte tyd. Ek het die regte musiek gehad en dit was weer tyd vir 'n nuwe album."
Hy sing onder meer 'n duet met Anna Davel op die nuwe album, en vertel dié liedjie het veral 'n unieke storie. "Ek was met vakansie in Tzaneen gewees. Ek het toe Magoebaskloof en Duiwelskloof besoek en aan die praat geraak met 'n vrou wat daar woon. Sy vertel my toe daar is 'n mis wat afkom in die kloof, en dit beïnvloed die mense wat daar woon. Daar is tot wilde honde wat daarlangs afkom.
"Ek skryf toe die eerste vers en stuur dit vir haar om te hoor of ek op die regte pad is, en toe skryf sy sommer 'n tweede vers. Nou sing Anna Davel dit saam met my, omdat 'n vrou die tweede vers geskryf het," het hy bygevoeg.
Aanhangers kan ook uitsien na ligte sokkiemusiek. "Jy wil mense ook laat lag en pret hê. Daar is altyd 'n silwer randjie aan 'n wolk. Iets soos die liedjie "Doring op die dansvloer" spot met die manne wat net bietjie te dik geraak het vir hulle broeke, 'n regte ou doring op die dansvloer. Daar is ook ander sulke liedjies."
Hoewel sy trefferliedjies "Tussen Treine" en "Ballade vir 'n enkeling" reeds 20 jaar gelede geskryf en opgeneem is, is dit vandag steeds treffers. Dié liedjies is ook weer opgeneem vir Yster en vuur, maar die sanger meen hy laat hom nie sommer onder druk plaas vir nog treffers nie.
"Ek het liedjies geskryf wat baie gewild geraak het, en dit het verseker dat ek 'n standaard vir myself gestel het. Ek weet nie hoe om 'n treffer te skryf nie, maar ek herinner myself gereeld om op daai selfde standaard te skryf. 'n Mens moet tog nie dat vorige suksesse te veel inbraak maak op jou skrywery nie."
Hy is ook vanjaar by die Innibos-fees vereer vir sy lewenslange bydrae tot Afrikaanse musiek. Dié toekenning is vir hom 'n groot eer. "Dis 'n geweldige voorreg. Maar wat groter was, is die 30 000 mense wat almal saam met my 'Tussen treine' gesing het. Dis 'n voorreg om so ondersteun te word."